b'\n_START_ARTICLE_\nFabijan Lovri\xc4\x87\n_START_PARAGRAPH_\nFabijan Lovri\xc4\x87 (Tuzla, 13. rujna 1953.), hrvatski pjesnik.\n_START_SECTION_\n\xc5\xbdivotopis\n_START_PARAGRAPH_\nU Ljuba\xc4\x8dama i Kiseljaku je zavr\xc5\xa1io osnovnu \xc5\xa1kolu, u Tuzli srednju \xc5\xa1kolu i Vi\xc5\xa1u pedago\xc5\xa1ku akademiju, nakon \xc4\x8dega nastavlja daljnji proces usavr\xc5\xa1avanja te u Beogradu diplomira novinarstvo. U Zadru uspje\xc5\xa1no zavr\xc5\xa1ava Visoku u\xc4\x8diteljsku \xc5\xa1kolu, a u Zagrebu je odslu\xc5\xa1ao i polo\xc5\xbeio ispite na Poslijediplomskom znanstvenom studiju knji\xc5\xbeevnosti gdje radi doktorsku disertaciju. _NEWLINE_Radi kao u\xc4\x8ditelj, novinar, kulturni djelatnik, te je dopisnikom mnogih listova i znanstvenih \xc4\x8dasopisa, izme\xc4\x91u ostalih: Republika, Osvit, Hrvatska misao, Zadarska revija, Knji\xc5\xbeevna rijeka, Zadarski list, Zadarski regional, Hrvatsko slovo, Glas koncila, Na\xc5\xa1a ognji\xc5\xa1ta, Zvrk, Cvitak, Modra lasta, itd. Objavljuje znanstvene i stru\xc4\x8dne radove. Sudjelovao je stru\xc4\x8dnim radom na \xc5\xa0koli u\xc4\x8ditelja 2005. godine u Lovranu. Za knji\xc5\xbeevni je rad nagra\xc4\x91ivan te nekoliko puta bio u naju\xc5\xbeem izboru. _NEWLINE_Rado odlazi na knji\xc5\xbeevne susrete, 2005. godine je dvadeset peti put posjetio Goranovo prolje\xc4\x87e, u Lukovdolu, a na Kijevskim knji\xc5\xbeevnim susretima je od po\xc4\x8detka te manifestacije, te kao predstavlja\xc4\x8d novih izdanja i likovni kriti\xc4\x8dar sudjeluje u mnogim kulturnim akcijama. Sudionik Ve\xc4\x8deri duhovne poezije u Peru\xc5\xa1i\xc4\x87u._NEWLINE_Pjesme su mu zastupljene u petnaest knjiga s vi\xc5\xa1e autora, neke prevedene na: slovenski, \xc4\x8de\xc5\xa1ki, engleski, talijanski, albanski jezik. Iako je prvu pjesmu objavio u Modroj lasti (1967.), \xc4\x8dasopis za djecu, Zvrk, predlo\xc5\xbeio je nekoliko pjesama za obradu na satu hrvatskog jezika u O\xc5\xa0 Republike Hrvatske. _NEWLINE_\xc4\x8clanom je Dru\xc5\xa1tva hrvatskih knji\xc5\xbeevnika, Dru\xc5\xa1tva hrvatskih knji\xc5\xbeevnika Herceg-Bosne, Matice hrvatske, Knji\xc5\xbeevnog kluba Tin, Hrvatskog knji\xc5\xbeevnog kruga Zagreb, Dru\xc5\xa1tva hrvatskih haiku pjesnika i Me\xc4\x91unarodnog instituta za knji\xc5\xbeevnost (International Literary Institute).'